નર્સે મિશ્રણ તૈયાર કર્યું, એ દરમ્યાન ડૉ. એચ વૉર્ડના છેડા તરફ આંટો મારવા ગયા અને વૃદ્ધ દરદીના ખભે હાથ મૂકીને બોલ્યા. “લાવો હું તમને થોડી મદદ કરું, રોમન.” વૃદ્ધ રોમનની ચામડીને સ્પર્શ કરતાં જ ડૉ. એચના આશ્ચર્ય વચ્ચે રોમનના જીવનની બધી જ વિગતો તેમને યાદ આવી ગઈ. એકાદ ક્ષણ માટે, આગની જ્વાળાઓની માફક, યુવાન રોમન તેમની સામે આવીને સાક્ષાત ઊભો રહી ગયો! ફ્રાન્ઝ જોસેફના ગેલિસિયા વિસ્તારમાં ઊછરેલો, ક્રેકોવની વિસ્તુલા નદીના મણી સમાન વેઇન નામના નાનકડા શહેરના એક સુંદર વિસ્તારમાં રહેતો, અને ગામની સ્ત્રીઓનો અત્યંત પ્રિય રોમન! સમ્રાટ ફ્રાંઝ જોસેફના સૈન્યના ગણવેશમા સજ્જ, સૈન્યની વ્યુહાત્મક શિયાળુ ગોઠવણ કરવા પહાડોમાં જઈ રહેલો રોમન! મનમોહક રિબિનો અને સ્વાદિષ્ટ પેસ્ટ્રીના શહેર રાયનેક ગ્લોનીમાં યુવતીને ચોકલેટ વહેંચતો અને કોઝિસ્કો પહાડ પર કોઈ નાનકડા છોડની પાછળ ઘુસીને પોતાની પ્રેમિકાને ચોરીછૂપી ચૂમી લેતો રોમન! કોઈ એક પુરૂષમાં આટઆટલી શક્યતાઓ કઈ રીતે ભરેલી હોઈ શકે? વૃદ્ધ રોમનની અંદર બેઠેલા યુવાનને ડૉ. એચે પ્રશ્ન કર્યો. ફ્રાંઝ જોસેફ અને એસએસનો કોઈ અધિકારી, રોસેલિયા બ્લાઉ કે સ્કાર્લેટ-તાવથી પીડાતી છોકરીઓને મૃત્યુદંડ આપવાનો અધિકાર આ બેમાંથી ખરેખર કોની પાસે હતો?